ועדת הכלכלה, כנסת 18, פרוטוקול מספר 195, 2010-02-24 10:00

חיים כץ: בוקר טוב, אני מתכבד לפתוח את ישיבת הוועדה.

חיים כץ: זו היא ישיבה משותפת לוועדת העבודה, הרווחה והבריאות וועדת הכלכלה, והנושא הוא העיצומים ברשות השידור וההשלכות על השידורים לציבור.

חיים כץ: לפני שניכנס לעובי הקורה אתן ליו"ר ועדת הכלכלה לומר את דברו.

אופיר אקוניס: תודה לך, אדוני היושב ראש, ואני באמת מודה לך שנעתרת לבקשתי לקיים בוועדה הנכונה, פה בכנסת, דיון ביחסי העבודה ברשות השידור, כי זה תפקידה של ועדת העבודה, והרווחה – היא עוסקת ביחסי העבודה, לא ועדת הכלכלה, לא ועדת החינוך ושום ועדה אחרת.

אופיר אקוניס: לכן אני מודה לך על שנעתרת לקיים את הישיבה.

אופיר אקוניס: אנחנו מקיימים בחצי השנה האחרונה כמעט פעם בחודש דיון בנושא.

אופיר אקוניס: לדאבון הלב לא ראיתי התקדמות ניכרת לטובה במצבה של רשות השידור.

אופיר אקוניס: אנחנו מגיעים לקו פרשת מים בנושא של רשות השידור בשבועיים האחרונים.

אופיר אקוניס: חברת הכנסת יחימוביץ שנמצאת כאן היא עובדת לשעבר של רשות השידור.

אופיר אקוניס: ב- 1987 היתה שם שביתה של 52 יום.

אופיר אקוניס: אנחנו לא נגיע למצב הזה, כי אין לזה שום תוחלת, להשבתות של שנות - 80, העליזות, אני קורא להן, אבל אנחנו חייבים כבר להתחיל להיכנס להכרעות ולהגיע למצב שבו - -

חיים כץ: ובשביל זה אנחנו פה, אתה אומר.

אופיר אקוניס: בדיוק ככה.

אופיר אקוניס: אנחנו צריכים להגיע למצב שבו יחסי העבודה ברשות השידור לא יפגעו בצרכנים.

אופיר אקוניס: בזה אנחנו מטפלים הרבה בוועדת הכלכלה – בטובת הצרכן.

אופיר אקוניס: והם פוגעים.

אופיר אקוניס: לצערי הרב, כשמופסקים בשעה 23:00 שידורי הערוץ הראשון של הטלוויזיה, שהנהלת רשות השידור החליטה על הורדת שתי תכניות, טובות בעיניי – ויש ציבור שרואה אותן, עשרות אלפים.

אופיר אקוניס: זה "מדד יומי" ו "מהיום למחר", שבעצם יצרה את כל הז'אנר הזה של תכנית חדשות לילית בישראל.

אופיר אקוניס: אחריה באו ערוץ 10 וערוץ 2 אבל כך זה נוסד, אם אינני טועה, ב- 1991.

שלי יחימוביץ': אגב, "מדד יומי" היתה התכנית הכלכלית הראשונה שכולם חיקו - -

אופיר אקוניס: לא ידעתי, אבל היא הנותנת.

אופיר אקוניס: אז גם "מדד יומי".

אופיר אקוניס: וגם ברדיו אין שידורים, יש פגיעה.

אופיר אקוניס: אגב, כל הציבור, חלקו הגדול, משלם אגרה, והוא נפגע מהדבר הזה.

אופיר אקוניס: אנחנו חייבים, ואני רוצה לומר משהו לחבר הכנסת שי – אני ממש מבקש ממך לא להפוך את הנושא לוויכוח פוליטי.

אופיר אקוניס: אני חושב שכולנו מתגייסים להצלת רשות הציבור, לפחות אצלי זה כך ואני מניח שאצל רוב חברי הכנסת - מתוך דאגה כנה אמיתית לשידור הציבורי.

אופיר אקוניס: אין מדינה דמוקרטית מתוקנת שאין בה שידור ציבורי טוב, חזק ויציב.

אופיר אקוניס: ואם היתה רפורמה ב- BBC אולי בוועדה הזו, בפעם הבאה נבקש ממרכז המידע והמחקר של הכנסת לבדוק מה הם עשו שם.

אופיר אקוניס: גםה ם היו במצב מאד קשה, והיום ה – BBC הוא חד מתחנות השידור המשגשגות, הטובות והיעילות ביותר בעולם.

אופיר אקוניס: לכן, חבר הכנסת שי, שמעתי אותך הבוקר – ולכן, אני מבקש ממך, בוא נשים בצד את הוויכוח הפוליטי.

אופיר אקוניס: זה לא מתאים, זה לא העניין.

אופיר אקוניס: אנחנו לא בוויכוח פוליטי, כך אני חושב.

אופיר אקוניס: יש כרגע החלטה שהתיק נשאר במשרד ראש הממשלה.

אופיר אקוניס: גם בימיה של ממשלה אחרת הוא נשאר במשרד ראש הממשלה – ממשלת שרון הפקידה את התיק בידיו של מנכ"ל המשרד, אביגדור יצחקי.

אופיר אקוניס: לא קרה שום אסון.

אופיר אקוניס: אז אני מבקש בעניין הפוליטי, באמת – לא לערבב ויכוח פוליטי בוויכוח על עתידו של השידור הציבורי.

שלי יחימוביץ': יש עוד דברים שאסור לנו לדבר?

שלי יחימוביץ': רק שנדע.

אופיר אקוניס: מותר.

אופיר אקוניס: אני מציע.

אופיר אקוניס: יכולים לדבר על הכל.

אופיר אקוניס: רק הצעתי לא לערבב ויכוח פוליטי בתוך הרצון המשותף לך ולי - -

נחמן שי: כשלא יקבלו החלטות פוליטיות – לא יהיה - -

אופיר אקוניס: מישהו מעלה על דעתו שתהיה התערבות בתכנים?

אופיר אקוניס: אין שאלה בכלל.

אופיר אקוניס: אני אומר לכם וגם שוחחתי על כך בשבוע האחרון כל יום עם ראש הממשלה.

אופיר אקוניס: מישהו מעלה על דעתו שתהיה התערבות בתכנים?

אופיר אקוניס: הרי ימיו העליזים של בן גוריון - -

קריאות: - -

חיים כץ: תחילת הדיון זה על פתרון הסכסוך ואתה גורר את זה למקום אחר, ולא נגיע ליעד.

אופיר אקוניס: נכון, אני אגיד לך מדוע – בגלל שהדבר הזה לא מועיל לעניין שלנו עכשיו.

אופיר אקוניס: בעניין הזה אני אומר משפט: שכולם יסירו דאגה מליבם, לא תהיה שום התערבות, כפי שלא היתה, בשנים האחרונות.

אופיר אקוניס: עם כל הכבוד, שיביאו מישהו אחד שיגיד שהיתה התערבות פוליטית.

אופיר אקוניס: עכשיו, אדוני היושב ראש, כפי שאמרת – חייבים להפסיק לדבר וחייבים להתחיל לעשות, ואני אציג בקצרה את הצעת חוק רשות השידור (תיקוני חקיקה) ייחוד ערוץ אחד לשידורי טלוויזיה.

אופיר אקוניס: כרגע רשות השידור משדרת לשווא את ערוץ 33.

אופיר אקוניס: יש ויכוח, הגב' קרמרמן על הסכום – ביקשתי לקבל מהוועד המנהל,-או מנציגת הוועד המנהל - -

רחל קרמרמן: לא חשבתי שזה על הסדר היום.

אופיר אקוניס: לא, אני רק מציג – הדבר הזה הוא על שולחנה של הכנסת ואנחנו נגיש כשנדע בדיוק את העלויות.

אופיר אקוניס: מדובר על מיליוני שקלים.

חיים כץ: בוא ננסה לגעת בסכסוך ולא להיכנס לשום מקום אחר בשעה שיש לנו לדבר.

אופיר אקוניס: דקה אחת.

אופיר אקוניס: הדבר הזה, אדוני היושב ראש, הוא אחד הדברים האופרטיביים היחידים, אם לא היחיד, שנמצא ב - - כדי להציל את רשות השידור.

חיים כץ: אני אגיד לך מה הדבר האופרטיבי- שיתכנסו העובדים וההנהלה ויגיעו להסכמים, זה לב ליבו של העניין.

חיים כץ: אחר כך נתכנס ונראה מה הלאה.

חיים כץ: קודם כל שהעובדים יבואו לעבוד.

חיים כץ: אחר כך נראה- פוליטי, לא פוליטי, תכנים - -

אופיר אקוניס: אין על זה ויכוח.

אופיר אקוניס: על זה, אני מקווה - -עד סוף הישיבה.

אופיר אקוניס: בעניין יחסי העבודה שפוגעים במה שהציבור מקבל, בסוף - בזה אני מקווה שהוועדה ברשותך תקבל החלטה כלשהי או תוציא אמירה חשובה בעיניין הזה של יחסי עבודה.

אופיר אקוניס: תודה.

חיים כץ: תודה.

חיים כץ: לפני שאתן רשות דיבור לחברי כנסת שביקשו לדבר, הייתי רוצה לשמוע מנציג רשות השידור את הסטאטוס של היחסים בין העובדים ובין הרשות – עם מי סיכמו, מה סיכמו, איפה יש מחלוקות, איפה הפערים, איפה אפשר לגשר.

חיים כץ: לפני שהתחלנו את הישיבה ניגש אלי נציג הטכנאים ואמר לי- גמרנו את לב לבה של הבעיה, גמרנו את הנושא של גמישות ניהולית.

קריאה: לא, לא.

חיים כץ: זה מה שהוא אמר לי.

חיים כץ: יכול להיות שזה נכון, יכול להיות שבוועד אחר לא סיימו, יכול להיות שבוועד אחר יש מחלוקות אז בואו נמקד, נראה איפה יש בעיות, איפה צריך לסיים, נראה איפה אנחנו יכולים להכניס את ההסתדרות, או בלי ההסתדרות לנסות לגשר ולפתור את הבעיה .

חיים כץ: אחר כך נדבר על תכנים, על פוליטיקה, החיים הרגילים.

חיים כץ: אז הייתי רוצה לשמוע דברים דווקא מהנהלת הנציגות.

חיים כץ: תן סקירה כללית איפה הם עומדים, לגבי כל הוועדים.

ערן הורן: אני סמנכ"ל הכספים של הרשות.

ערן הורן: ראשית, אני אגיד כמה מילים על הנסיבות שהביאו לכורח לקצץ בתקציב.

חיים כץ: עזוב, תן תמונת מצב עדכנית.

חיים כץ: לא מעניין אותנו למה הגיעו – תמונת מצב עדכנית, בוא נתחיל למקד את העניין, כדי שלא תגידו שאתם כל יום באים לכאן לוועדה הזו ולוועדה אחרת.

חיים כץ: בואו נמקד את העניין, נראה איפה הבעיות, איפה המחלוקות – נראה איפה אנחנו פותרים את העניין.

קריאה: אבל זה חלק מהעניין.

ערן הורן: אז אני אגיד משפט אחד בלבד: הפגיעה שנגרמה היא תוצאה של קיצוץ בתקציב ולא קשורה ליחסי עבודה.

ערן הורן: זה משפט שחשוב להגיד.

ערן הורן: לעניין משא ומתן על רפורמה, בשביל שהרפורמה תצא לדרך, והיא הפתרון, לפחות בעיניי – הפתרון האמיתי היחיד, צריכה להיחתם מערכת הסכמית שכוללת הסכם עם האוצר שמממן את הרפורמה הזו, ויש טיוטה, פחות או יותר מוסכמת ומוכנה, והסכמים עם הארגונים שמייצגים את - -

חיים כץ: כמה ארגונים יש לך?

ערן הורן: שני ארגונים מייצגים את העובדים.

ערן הורן: יש מספר רב של ועדים אבל הם מיוצגים על ידי שני ארוגנים – אגודת העיתונאים וההסתדרות.

ערן הורן: עם שני הארגונים אלה נחתם בחודש מרץ 2009 הסכם של פרישה של 700 עובדים, כולל תנאי פרישה, תנאי פרישה טובים מאד, הסכם מאד מפורט עם מנגנוני הפרישה ופרישה מרצון, בהתחלה - אם צריך, אפשר להרחיב על זה.

ערן הורן: ההסכם הזה - -

חיים כץ: זה בישיבה הבאה, ישיבת המשך.

חיים כץ: כנראה לא נגמור את הכל היום.

ערן הורן: כניסתו של ההסכם לתוקף מותנית בהשגת הסכמים על הסדרי העבודה העתידיים ברשות – איך הרשות תעבוד, מה יהיו נהלי העבודה, מה יהיו תנאי השכר של אותם עובדים שלא יפרשו ויפעילו אותה ויצטרכו לייצר את התוכן האיכותי שהרפורמה אמורה לייתר.

ערן הורן: הסטאטוס של הסכמי העבודה מול אגודת העיתונאים - כרגע המשא ומתן הוא במצב של ניסוחים משפטיים של הסכם, שנדרשת עוד עבודה שם אבל אין שם כרגע מחלוקות מאד מהותיות שמונעות את זה.

ערן הורן: עם ההסתדרות עדיין לא הגיעו לרמה של ניסוחים משפטיים כי היו כמה נושאים משפטיים, נושאי ליבה – במחלוקת.

ערן הורן: ההסתדרות מתחלקת לשלושה סקטורים: סקטור הטכנאים ברדיו ובטלוויזיה וסקטור שנקרא "משולב ומח"ר" שזה העובדים המנהליים.

ערן הורן: עם הטכנאים בטלוויזיה השבוע התקדמות ניכרת.

חיים כץ: למה בשבוע הבא?

ערן הורן: כי זה מה שנקבע .

חיים כץ: הם משביתים.

חיים כץ: אתם לא.

חיים כץ: למה בשבוע הבא?

חיים כץ: למה לא נכנסים לדיונים מיידיים ויושבים ומנסים לקרב?

ערן הורן: הדיון הוא עם הממונה על השכר, אני לא קובע את לוחות הזמנים שלו, אבל נקבעו יומיים, בימים שני ושלישי, עם הממונה על השכר ועם נציגי ההסתדרות והוועדים.

חיים כץ: הממונה על השכר – הוא קובע מתי תערכנה הפגישות?

ערן הורן: מתואמות פגישות בין כל הגורמים שצריכים להיות במשא ומתן.

ערן הורן: אם אתה רוצה להיכנס לטכניקה של תיאום הפגישות - בימים שני ושלישי שורינו יומיים מלאים לצורך העניין הזה

קריאה: יום שני זה פורים.

ערן הורן: נשב גם בפורים, אם צריך.

ערן הורן: עד סוף השבוע אנחנו יושבים עם העיתונאים.

ערן הורן: אם התרשמתם שאנחנו נחים, אז אף אחד מהצדדים – גם הוועדים וגם הסתדרות וגם אגודת העיתונאים, לא נח לרגע.

ערן הורן: עם הדירוג המנהלי והמשולב נותרו מספר מחלוקות וגם אתם נצטרך לשבת בשבוע הבא, וככל שתהיה התקדמות – נשמח.

ערן הורן: זה הסטאטוס כרגע ביחסי העבודה.

חיים כץ: ונציג העובדים?

צבי גרזון: אני נציג הטכנאים ברדיו.

צבי גרזון: אני רוצה להסביר כאן – אני לא יודע מה קורה עם הטכנאים בטלוויזיה, כי הם לא מתואמים אתנו, אנחנו לא מתואמים אתם, הם לא מתייעצים אתנו ואנחנו, לצערי, גם לא אתם.

צבי גרזון: יכול להיות שאתם סגרו או שהם קרובים לפתרון.

צבי גרזון: אתנו, המרחק הוא עוד רב עד לסגירה.

צבי גרזון: יש לנו המון סעיפים שעוד לסגורים, לחלוטין.

צבי גרזון: נושא הפרישה הוא פחות או יותר סגור.

צבי גרזון: גם הוא קשה לנו - -

חיים כץ: פרישה מרצון?

צבי גרזון: לא רק מרצון.

צבי גרזון: עם רצון אין לנו בעיה.

צבי גרזון: כל מי שרוצה – שיפרוש מתי שהוא רוצה, מבחינתנו.

צבי גרזון: הבעיה היא שזה לא מרצון.

צבי גרזון: ואתנו לא מתקדמים.

צבי גרזון: אם היו הולכים לקראתנו כמו שהלכו לקראת טכנאי הטלוויזיה אז היינו כבר ב- 90% סגורים, אני חושב.

צבי גרזון: הבעיה היא שהפלו אותנו לעומת טכנאי הטלוויזיה.

צבי גרזון: אנחנו אנשים שנעבוד קשה אחרי הרפורמה, הרבה יותר מאשר טכנאי הטלוויזיה.

חיים כץ: המלחמה שלך היא לא נגד טכנאי הטלוויזיה.

צבי גרזון: חס ושלום.

צבי גרזון: היא נגד האוצר, ונגד ההנהלה.

חיים כץ: אם אתה רוצה שנעזור, ואנחנו יכולים לעזור, תנסה למקד את הבעיות.

צבי גרזון: הבעיות הן שאתנו לא סגרו, לא הלכו לקראתנו.

חיים כץ: מה אתם רוצים, ומה הם לא נותנים לכם?

צבי גרזון: המון סעיפים יש כאן, המון סעיפים.

חיים כץ: מה לב לבו של העניין?

רן אפרתי: אני יושב ראש ועד הטכנאים ברדיו, ואני אסביר.

רן אפרתי: כמעט 50% מהעובדים אצלנו צריכים ללכת הביתה.

רן אפרתי: היה סיכום על תנאי פרישה.

רן אפרתי: מכל 2 – 1 הולך.

רן אפרתי: זו כבר רפורמה.

רן אפרתי: תנאי הפרישה האלה בתוכם כוללים שכמעט 50% מהעובדים הולכים הביתה.

רן אפרתי: חלקם – פרישה מרצון וחלקם – פרישה בששון.

חיים כץ: כמה עובדים?

רן אפרתי: אצלנו, מתוך 130 עובדים, כמעט 60 עובדים הולכים, שזה דבר שכמעט אין לו אח ורע בשוק, אני חושב.

רן אפרתי: מעבר לזה – זה לא מספיק.

רן אפרתי: רוצים מאתנו עוד הרבה דברים אחרים.

רן אפרתי: אתן דוגמה – הם רוצים הפחתת שכר של בין 20 ל – 30 אחוז.

רן אפרתי: הם רוצים שעון נוכחות.

רן אפרתי: הם רוצים הקטנת תשלום עבור משמרות – אם עד היום היינו מקבלים X כסף כערך שעה, הם רוצים להפחית מזה.

רן אפרתי: הם רוצים לעצור את אופק הקידום של הטכנאים.

רן אפרתי: הם רוצים לייתר כמעט את כל פונקציות הניהול של הטכנאים ברשות.

חיים כץ: אוקיי, זה מספיק.

נחמן שי: הניהול – שלא יהיו מפקחים, וכדומה?

רן אפרתי: כן.

רן אפרתי: כמעט לא יהיו מנהלים בהנדסה.

רן אפרתי: הם רוצים חוזים אישיים, להכניס אנשים מבחוץ פנימה.

רן אפרתי: הם רוצים גמישות ניהולית – שזה לב המחלוקת.

רן אפרתי: מה זו גמישות ניהולית?

רן אפרתי: המילה "גמישות ניהולית" כשלעצמה היא מילה יפה אבל היא כוללת הרבה דברים, ואתן דוגמה – חלק מהגמישות הניהולית כולל בתוכו שינוי טכנולוגיה.

רן אפרתי: אנחנו מעולם לא התנגדנו להכניס טכנולוגיות חדשות לרשות.

רן אפרתי: אני מדבר כרגע כנציג טכנאי הרדיו.

רן אפרתי: מעולם לא התנגדנו.

רן אפרתי: עשינו מהפכה ברדיו.

רן אפרתי: אין חילוקי דעות שברדיו זה מצליח.

רן אפרתי: זו תרנגולת שמטילה בצי זהב.

רן אפרתי: זה דבר מאד כאוב לעובדי הרדיו.

רן אפרתי: החליטו לעשות רפורמה ברשות השידור.

רן אפרתי: משום מה לקחו את הרדיו שהוא תאום סיאמי של הטלוויזיה.

רן אפרתי: אמרו שבערוץ 1 יש בעיה.

רן אפרתי: הכניסו אותנו פנימה.

רן אפרתי: לקחו את הרדיו שזה גוף מכניס, יש בו פרסומת, אין חילוקי דעות שיש לו אחוז האזנה הכי גבוה בארץ, יעיל, מצוין, והולכים להרוס אותו.

רן אפרתי: אחרי הרפורמה הרדיו הזה ייהרס לחלוטין.

רן אפרתי: הרי סוס מנצח לא מחליפים, אז למה להרוס גוף שהוא מצליח?

רן אפרתי: יש 8 רשתות רדיו, יש שם רשתות נישה שאף אחד בארץ לא יכול לתת מענה להן היום, יש לך ערוץ 8 בחינם, שזה רשת א', יש לך קול המוזיקה, יש לך רשת ג'- שירים עבריים, רשת ב' – רשת מעולה עם תכניות, יש לך מורשת, שנוגעת לסקטור הדתי, יש לך רדיו רק"ע שעונה לחתך הרוחב של כל האוכלוסיה, ערבית – רשת ד'.

רן אפרתי: אז תנסו להבין מה הולכים לעשות פה – הולכים להרוס את הגוף המוצלח ברשות השידור.

רן אפרתי: רוצים לתקן פצע ביד והורסים את היד השניה.

אופיר אקוניס: ההנהלה אמרה שהם שובתים בגלל סיבה אחרת , והטכנאים אומרים שהם שובתים בגלל סיבה אחרת.

חיים כץ: הוא אמר – ההנהלה רוצה גמישות ניהולית, ההנהלה רוצה להוריד שכר, ההנהלה רוצה להתייעל - -

קריאה: לא, לא.

קריאה: הלוואי וזה היה התייעלות.

חיים כץ: ההנהלה הוריד לכם בפועל שכר?

אופיר אקוניס: ההנהלה הורידה גם לעצמה.

חיים כץ: כשהיא הורידה לכם שכר- את ההפרשות על השכר, הם עשו לכם שכר תיאורטי ושכר בפועל?

חיים כץ: את ההפרשות מחשבים לך לפי השכר הרגיל או השכר הנמוך ביותר?

רן אפרתי: אתה מדבר על לפני הרפורמה או אחרי הרפורמה?

חיים כץ: אתה אומר שהורידו לך עכשיו שכר.

רן אפרתי: עכשיו הורידו לנו משהו כמו 50-70% בשכר.

רן אפרתי: בשביל זה יש קיצוצים היום, בשביל זה יש עיצומים שלנו כלפי ההנהלה.

צבי גרזון: אנחנו עדיין לא יודעים כי זה חודש ראשון שהם הורידו לנו שכר.

שלי יחימוביץ': הוא שואל אותך על עכשיו, על ההורדות - -

חיים כץ: אני מדבר על השכר שלך – הרווחת אלף שקל.

חיים כץ: הורידו לך ל – 800 שקל.

רן אפרתי: לא, אם אתה לוקח 100 שקל – הורידו ל- 400 שקל.

חיים כץ: לא משנה המספרים.

חיים כץ: ההפרשות שלהם לזכויות שלך – הולכות לפי השכר התיאורטי או לפי השכר בפועל?

קריאה: לפי השכר בפועל.

חיים כץ: אתה מבין איזה נזק הם עושים לכם?

קריאות: זה לא נכון.

קריאה: ההפחתה היא רק בשעות נוספות ולא בשום דבר אחר.

שלי יחימוביץ': אבל בפועל זה מוריד להם את השכר, לחלק מהם.

קריאות: - -

חיים כץ: כולם מבינים, זה בסדר.

חיים כץ: גם לשעות הנוספות – יש לו הפרשה של 5% לגמל.

חיים כץ: צריך להבין – שיכול להיות שאתה מוריד 100 שקל אבל אתה עושה נזק עתידי שאתה לא מתכוון.

ערן הורן: אולי כדאי שתיצמדו לעובדות ולא להשערות?

ערן הורן: העובדות הן כדלהלן: אחד החוליים ברשות השידור שאמור להיות מתוקן ברפורמה - -

שלי יחימוביץ': אם זה אמור להיות מתוקן ברפורמה – למה עכשיו?

ערן הורן: אני מבקש להשלים משפט.

ערן הורן: אחד החוליים שאמור להיות מתוקן ברפורמה זה העובדה שעובדי רשות השידור, הביטוח הפנסיוני שלהם הוא מהגרועים שקיימים במגזר הציבורי.

שלי יחימוביץ': איך זה קשור להורדות עכשיו בשכר?

שלי יחימוביץ': ואם הרפורמה בפתח, והכל מבושל, למה לעשות את הצעד הזה?

חיים כץ: ושאלת ההמשך – איך ברפורמה אתה משפר להם את זה?

צבי גרזון: גם לא מתקנים את הפנסיות לעתיד.

קריאות: - -

צבי גרזון: גם ברפורמה לא מתקנים.

צבי גרזון: הבטיחו לנו שאנחנו נקריב קצת - - אבל בעתיד תהיה לנו פנסיה הרבה יותר טובה.

צבי גרזון: גם בזה לא נגעו, גם בזה לא טיפלו.

חיים כץ: תם ולא נשלם.

חיים כץ: אני אתן לח"כים ונחזור.

חיים אורון: זה דיון מספר 400 ויותר בנושא מזה 3 שנים.

חיים אורון: היינו כבר במקום לגמרי אחר, שזה היה מאד קרוב.

חיים אורון: מתארים פה את מרץ 2009?

חיים אורון: זה כבר שנה מהיום.

חיים אורון: היינו במקום מאד קרוב, ועוד קודם לכן – במקום עוד יותר קרוב, כאשר היה ברור לכל העוסקים בדבר, שהם כבר אינם עכשיו, שצריכים ללכת בשלושה מהלכים במקביל, וכל מי שרוצה ללכת בצעד אחד, ישבור את הראש ולא יגיע לשום מקום.

חיים אורון: צריך לחוקק חוק רשות שידור, לא חוק 33, חוק רשות שידור במונח פה בכנסת, והוא הוגש על ידי הממשלה, לא על ידי האופוזיציה, וצריך לחוקק אותו והוא ירגיע הכי שאפשר את כל האנשים מהסכנה של פוליטיזציה ברשות השידור.

חיים אורון: אין דרך אחרת, חוץ מאשר לחוקק חוק רשות שידור שמקובל על כולם.

חיים אורון: אגב, זה היה בסיס ללובי לשידור ציבורי: מסכימים על החוק, מסכימים על הרפורמה, וצריך להביא מיליארד שקל.

חיים אורון: זה הסיפור.

חיים אורון: שלושת הדברים הללו.

חיים אורון: וכל מי שעסק בזה ידע שאלה הדברים – ידע שאלה הדברים.

חיים אורון: אפשר להתווכח פה עד מחרתיים ולנהל פה משא ומתן שאתה פה בקיא יותר מכולנו, איך גומרים ויכוח עם עובדים ב – 12 בלילה על הפנסיה מול השכר.

חיים אורון: זה לא ייגמר פה.

חיים אורון: וכשתגמור על הפנסיה מול השכר הם ישאלו אתך מה יהיה על אלה שנשארו.

חיים אורון: והם צודקים.

חיים אורון: מה יהיו תנאי השכר אחרי הרפורמה, כי זה הכל קשור ביחד.

חיים אורון: אנחנו נמצאים בשלב שבמקומות אחרים קוראים לו closing.

חיים אורון: יש איזשהו רגע שצריכים מכל הכיוונים להתכנס ביחד, ואם לא סוגרים – לא סוגרים כלום.

חיים אורון: אז כל אחד מחזיק את כולם במקומות הרגישים.

חיים אורון: הוא יכול להיות טכנאי, יכול להיות עיתונאי או מנהל.

חיים אורון: וההוא באוצר אומר: חברה', אני לא אביא יותר כסף.

חיים אורון: עד שלא גומרים.

חיים אורון: זה הקטע שכאילו יש ויכוח- קיצצו את השידור בגלל שלא מעבירים כסף.

חיים אורון: הם מנהלים את המאבק על הרפורמה.

חיים אורון: לא מעבירים כסף כי האוצר אמר – כבר העברנו שש פעמים כסף למימון ביניים, מספיק.

חיים אורון: ואז הם אמרו: אין לנו כסף לגמור את החודש ואנחנו מקצצים.

חיים אורון: לכן זה לא יגמר.

חיים אורון: ומה עוד קרה?

חיים אורון: – ומה שאני הולך להגיד עכשיו הוא פוליטיקה או לא פוליטיקה: לא יכול להיות מצב שבמצב הנוכחי הזה שיש סכנה ממשית שהשידור הציבורי יופסק, שיהיה בן אדם אחד- מצידי שיהיה שר בלי תיק, מצידי שזה יהיה ראש הממשלה – הם כולם אנשים פוליטיים.

חיים אורון: מה, אני מחפש אנשים לא פוליטיים?

חיים אורון: אני בטוח שהוא לא יהיה ממרצ.

חיים אורון: מה אתה רוצה יותר מזה?

חיים אורון: אדם אחד שיבוא ויגיד: אני עכשיו יום ולילה סוגר את זה, כי עופר עיני רוצה שיסגרו, כי אומרים שהאוצר לא שינה את דעתו והוא מוכן לשים את הכסף, שעם העיתונאים גמרו כבר כמעט לגמרי ועם הטכנאים יש עוד כמה דברים לגמור.

חיים אורון: שלא יגמרו אותם, עד שכולם יבינו שהלילה צריך לגמור.

חיים אורון: ומה יגמרו הלילה?

חיים אורון: – מסמך התחייבויות איך מעבירים מיליארד שקל.

חיים אורון: בלי זה לא יהיה כלום.

חיים אורון: הבעיה שלנו – החוק, והבעיה השלישית – מתחילים את הרפורמה, והרפורמה היא נוראית – זה 750 איש שיאבדו את מקום עבודתם.

חיים אורון: נכון שלפי מיטב ידיעתי, ואני חושב שאני יודע, בתנאים יחסית טובים, הכי טובים שהיו בסקטור הציבורי עד עכשיו.

קריאה: זה לא נכון, בפירוש.

קריאות: - - -

חיים אורון: אנשים בהסתדרות אמרו לי את זה.

חיים אורון: אם זה לא נכון – שבו ותגמרו.

קריאות: - - -

חיים אורון: הראש שלי קצת שונה מהראש של היושב ראש.

חיים אורון: אני חושב שאסור שאנחנו נהיה צד במשא ומתן ואל תבקשו את זה מאתנו כי יהרגו אתכם.

חיים אורון: אנחנו צריכים להכריח את כולם לשבת אתכם יום ולילה ולגמור, כי מה שמונח היום על כפות המאזניים זה לא שיפור תנאים אלא זהקיום העסק כולו.

חיים אורון: עכשיו אני אגיד משפט פוליטי: אני לא בטוח, למרות כל הנאומים, שלכולם זה כל כך בנפשם שהעניין יתקיים.

חיים אורון: בשביל שזה יתקיים במשבר הקיים הזה צריך המון אנרגיה.

חיים אורון: אז האמירה רק ש"צריך" לא תפתור את העניין.

חיים אורון: אם לא ימצא ראש הממשלה היום שר ולא פחות משר שיגיד שהוא לוקח על עצמו את האחריות הזו - -

שלי יחימוביץ': גם סגן שר.

שלי יחימוביץ': שיהיה אכפת לו באמת וייקח את זה על עצמו.

שלי יחימוביץ': נסתפק בזה.

חיים אורון: שלוקח את האחריות, כולל הסכנה הציבורית שהוא יחטוף מכל הכיוונים, ויקבע לוח זמנים שצריך להיות במונחים של ימים, ואז יהיה החיבור, ה- closing הזה, ואז יישאר לנו, חבר הכנסת אקוניס כן לקדם – וזה לא דיון ראשון בינינו – את חוק רשות השידור.

חיים אורון: אני מודה ומתוודה, אני מעיד על עצמי עכשיו- אני עושה את המאבק הזה כבר שלוש שנים בשביל לקבל רשות שידור שיש לה חוק רשות שידור שבסוף היא תהיה פוליטית של מישהו אחר.

נחמן שי: משנת 65.

חיים אורון: לא רוצה את הזה.

חיים אורון: ונוצרה פה קואליציה מכל קצוות הבית על הבסיס הזה, שגם ייתן בסוף אפשרות להעביר בוועדת הכספים אולי לא 854 מיליון שקל אלא - -

חיים כץ: תודה, דיברת יפה.

חיים כץ: באחת הישיבות לא נתתי רשות דיבור לנחמן שי מפאת קוצר הזמן.

חיים כץ: אני חייב לך את זה.

נחמן שי: קודם כל אני מברך על הדיון פה כי נדמה לי שהוא נוגע בשורשים.

נחמן שי: הוא מרחיק את הדיון ממה שנוח לנו לדבר עליו – אבל הוא עוסק בדבר הכי חשוב.

נחמן שי: עניין העובדים הוא קריטי כי זה ארגון עתיר עובדים, הוא מושתת על העובדים.

נחמן שי: העיסוק בעובדים והפרידה מהעובדים הוא שורש העניין.

נחמן שי: אם לא ימצאו דרך לטפל בזה, דרך נאותה ודרך נאורה, זה יהיה בנפשנו ובנפשם, וזה יהיה חמור, בעיניי.

נחמן שי: לכן, טוב שאנחנו שומעים את העובדים – אתם צריך לדבר.

נחמן שי: זו הכתובת הראשונה והעיקרית.

חיים כץ: מה יש ברשות השידור חוץ מעובדים?

חיים כץ: – כלום.

חיים כץ: אם אין עובדים יש שם מכונות ריקות.

חיים כץ: חוץ מעובדים אין שם כלום.

חיים כץ: זה מתחיל בעובדים, ואחר כך זה הולך לכיוונים אחרים.

נחמן שי: אז לכן ההסתכלות צריכה להיות דרך העובדים.

נחמן שי: נקודה שניה- צריך לקבוע לוח זמנים.

נחמן שי: אי אפשר למשוך את זה יותר.

נחמן שי: זה הגיע לנקודת פיצוץ.

נחמן שי: לכן, אני לא יודע אם צריך לשבת הלילה או מחר, אבל מי שמטפל בזה צריך להגדיר את זה בזמנים.

נחמן שי: אם האוצר ייכנס ורק יעזור כספית לתקופה מסוימת זה רק כדור הרגעה.

נחמן שי: באותו רגע הכל ייעצר.

נחמן שי: אני מכיר את זה כבר הייתי שם.

נחמן שי: יעצרו ויגידו – עכשיו זה כבר לא בוער.

נחמן שי: זה בוער כרגע, עכשיו צריך לנצל את נקודת החסד הזו ולסיים את זה, ולהוריד את הנקודות שנוגעות להם מעל סדר היום.

נחמן שי: ואז אני מגיע לנקודה השלישית שהיא כן פוליטית, תסלח לי – אני מקבל את מה שחיים אורון אומר, להתניע מחדש את החוק הזה שהוא קיים, עומד.

נחמן שי: לדון בו ולהוציא אותו לדרך.

נחמן שי: זה יהיה הנדבך השלישי והאחרון בעניין.

נחמן שי: אם נצליח בכנסת הזו, בחודשים הקרובים לעשות את זה, עשינו דבר מאד חשוב.

שלי יחימוביץ': קודם כל – דבר אחד עקרוני.

שלי יחימוביץ': אין מדינה דמוקרטית בלי שידור ציבורי.

שלי יחימוביץ': לא קיים דבר כזה.

שלי יחימוביץ': זו לא איזו גחמה אנכרוניסטית של מדינת ישראל.

שלי יחימוביץ': אין מדינה דמוקרטית, כולל ארצות הברית, הקפיטליסטית, שאין בה שידור ציבורי, טלוויזיה חינוכית וכן הלאה והלאה.

שלי יחימוביץ': בכל מדינה זה אחרת, אני לא אכנס לזה בכלל, אבל זו נשמת אפה של הדמוקרטיה שלא כל התקשורת תתבסס על תמריץ מסחרי וכספי, שיהיה משהו שהוא ממלכתי, של המדינה.

שלי יחימוביץ': לכן מדובר פה באינטרס של כולנו, לא באיזו נישה קטנה שאנחנו נלחמיםי בשבילה, בשביל אדם כזה או אחר.

שלי יחימוביץ': במקרה בחדר הזה יש הרבה אנשים שקשורים לרשות השידור, שגדלו שם, בדרך כזו או אחרת, אבל זה לא רלבנטי בכלל.

שלי יחימוביץ': ביקשת, חבר הכנסת אקוניס, לא לומר שום דבר פוליטי ואני מניחה שהתכוונת שלא נתייחס פה לראש הממשלה, אבל לראש הממשלה יש אחריות על על מה שמתרחש שם כרגע, בהיותו גם משפיע על מה שקורה באוצר.

שלי יחימוביץ': וזה לא יכול להיות שתשעה חודשים אין יושב ראש לרשות השידור, כשיש מועמד מוסכם על השר שממונה על רשות השידור ועל ראש הממשלה, וזה לא יכול להיות שכבר יימצא פתרון למינויו של היו"ר , וזה יהיה בהצעת המחליטים לישיבת הממשלה, ואז השר יולי אדלשטיין ישמע שבעצם ראש הממשלה לא רוצה את היו"ר הזה, אחרי שהוא כבר היה מוסכם עליו.

שלי יחימוביץ': זו התנהלות לא ראויה.

שלי יחימוביץ': לא מקובל עלי למנות את איל גבאי לממונה על רשות השידור.

שלי יחימוביץ': זה אדם שאין לו תודעה של חשיבות השידור הציבורי.

שלי יחימוביץ': זה אדם שההפרטה זורמת בדמו, הוא מפריטן על עם אידיאולוגיה כלכלית קיצונית שלא מסוגל לביא מזור ולאחד בין הקצוות.

שלי יחימוביץ': צריך כאן מישהו שיידע לשמן את העניין הזה באיזה שמן סיכה, להביא את כל הצדדים לשולחן דיונים, להרגיע את המערכת הרותחת הזו, לא מישהו שיביא אותה לידי קיצוניות.

שלי יחימוביץ': הכל מבשר רעות.

שלי יחימוביץ': ההתנהלויות של השבוע האחרון מחמירות את המצב מאד ואנחנו ממש עומדים על סיפו של המשבר הגדול ביותר שרשות השידור ידעה, ורשות השידור ידעה משברים.

שלי יחימוביץ': אני עבר עבדתי ב "קול ישראל" כאשר היתה השביתה הגדולה שהותירה צלקות וחירבה את רשות השידור, גרמה לה נזקים איומים ונוראיים.

שלי יחימוביץ': זה לא יכול להיות שערב רפורמה - כמו שאומרים כולם – יהיה פתאום, ולא שמת לב: העיצומים שלהם עכשיו זה לא בגלל הרפורמה,שתהיה.

שלי יחימוביץ': זה בגלל שקיצצו להם עכשיו בשכר.

שלי יחימוביץ': קיצצו לא קיצוץ רוחבי, מכל מיני סיבות שאריה שקד הסביר לי, ואני מבינה אותו – הוא אמר:

שלי יחימוביץ': לא ניתן לקצץ קיצוץ רוחבי כי יש טכנאי שאני צריך אותו ב- 200% ויש טכנאי שאני יכול להפחית את שעות העבודה שלו.

שלי יחימוביץ': אבל יצא בפועל שיש טכנאים שיש להם הורדה בשכר של 70%.

שלי יחימוביץ': אחרי 30 שנות עבודה זה דבר שהוא לא סביר, לא הגיוני.

שלי יחימוביץ': והם שובתים, הם עושים עיצומים.

שלי יחימוביץ': העיצומים האלה, ואני אומרת את זה בכאב – לא ממש מזיזים לאנשים.

שלי יחימוביץ': אנחנו במצב כל כך קשה שהעיצומים הם לא אפקטיביים כרגע, הם לא מהווים שוט.

שלי יחימוביץ': זו הבעיה המרכזית שלנו.

שלי יחימוביץ': אני בעד עיצומים, בעד השבתה של עובדים כדי להשיג מטרות פרו עובדים באופן מוחלט.

שלי יחימוביץ': ואתם יודעים כמה אני קשובה לצרכים שלכם, אבל אנחנו במצב כל כך גרוע שזה פשוט מוסיף שמן למדורה.

שלי יחימוביץ': אני לא באה אליכם בטענות אלא אני באה בטענות למהלך המוזר הזה של קיצוץ בשכר עכשיו, כשמה שעומד על השולחן זה בכלל רפורמה שבה יהיה פתרון להכל.

שלי יחימוביץ': אז למה עכשיו?

לזר צנדקוביץ: אולי להפעיל לחץ עלינו?

שלי יחימוביץ': רק שניה.

שלי יחימוביץ': הדבר האחרון שאני אעשה זה להיכנס לתכנים – אבל להוריד משבצות שידור כל כך מוצלחות, שהן ספינת הדגל, שהן באמת היו דוגמה ומופת לערוצים אחרים, כמו "מדד יומי", כמו "מהיום למחר" – שתי תכניות איכות - -

רחל קרמרמן: זה נדחה בשלב הזה.

רחל קרמרמן: עד לאישור ועדת טלוויזיה – יהיה דיון ו - -

אופיר אקוניס: אל תאשרו.

אופיר אקוניס: אולי נקרא להם לא לאשר את הדבר.

אופיר אקוניס: תשאירו את התכניות באוויר.

שלי יחימוביץ': אל תעשו עכשיו את השינויים הדרמטיים האלה.

רחל קרמרמן: השינויים נדחו בשלב הזה.

רחל קרמרמן: השינויים בלוח השידורים.

רחל קרמרמן: מאחר ויש קיצוץ של שעה בשלב הזה, אז יש חובה לשנות איזושהי משבצת, להוריד את השעה.

שלי יחימוביץ': לסיום, אדוני היושב ראש, נכון שצריך חוק רשות שידור.

שלי יחימוביץ': זה לא הדבר הכי בוער כרגע.

שלי יחימוביץ': אני הייתי מקבלת לחצים מכל העולם – גם מממשלות הימין וגם מממשלות השמאל, כשעבדתי ברדיו.

שלי יחימוביץ': שרדנו את זה.

שלי יחימוביץ': הצלחנו להפיק שידור טוב למרות הלחצים האלה.

שלי יחימוביץ': כרגע זה לא הדבר שהוא סם החיים והקיום של רשות השידור.

שלי יחימוביץ': כרגע צריך את הרפורמה, עם כמה שהיא כואבת וקטלנית ועם כל המחיר שישלמו כאן כל הצדדים – אבל יש באמת, למרות כל המצב הקשה הזה, יש רגע, אנחנו כן ברגע מזוקק של בשלות לקראת הרפורמה.

שלי יחימוביץ': צריך ללכת ולעשות עכשיו מרתון של כמה לילות וזה קשור, וצריך ראש הממשלה למנות בדחיפות שר או סגן שר שיהיה רפרנט לעניין הזה, והאוצר, וההסתדרות, בראשות עופר עיני, שאגב, מאד קשוב לעניין וחושב שניתן להגיע להסכמה על הרפורמה.

שלי יחימוביץ': פשוט הוא באמת חושב כך הוא חושב שניתן הלביא את הצדדים לידי הסכמה.

שלי יחימוביץ': זאת אומרת – ההסתדרות, האוצר, לשכת רוה"מ- שיהיה כבר יו"ר ועדת מנהל, שימונה, שיהיה שר ממונה או סגן שר ממונה, וקדימה, שבו ותפתרו את העניין הזה כי אנחנו חייבים להיכנס להילוך מואץ בעניין.

שלי יחימוביץ': צריכה לצאת מכאן קריאה ברורה לראש הממשלה.

חיים כץ: אני באמת פונה לאוצר – אחרי ששמעתם שצריך רשות שידור ציבורית, וכל זה – למה יש לכם זמן עד השבוע הבא?

חיים כץ: למה לא קבעתם שנכנסים לדיונים ממצים מרתוניים?

רן אפרתי: חודש וחצי כבר אין דיונים.

אורן משה: אני רפרנט תקשורת מאגף התקציבים, משרד האוצר.

אורן משה: אני אגיד כמה משפטים באופן כללי על הדברים שנאמרו פה, על המצב בכלל ועל ההתנהלות של משרד האוצר בתוך התהליך של הרפורמה והקיצוצים האחרונים.

חיים כץ: אתה יודע להסביר לי למה אתם לא נפגשים אתם מיידית?

דיאא אסד: אני מאגף השכר.

דיאא אסד: קודם כל – שלא יתקבל הרושם שאנחנו לא נפגשים אתם.

חיים כץ: לא יכלו לשלוח לכאן מישהו מדרג גבוה יותר?

דיאא אסד: לצערי הבוס שלי חולה היום, הוא נעדר מהעבודה.

חיים כץ: אז אנחנו מאחלים לו מפה החלמה מהירה.

חיים כץ: תסביר לנו למה בשבוע הבא היום שני?

חיים כץ: למה לא מחר בבוקר?

דיאא אסד: כי מחר בבוקר אנחנו יושבים עם העיתונאים.

דיאא אסד: קודם כל – זה ניהול של יומן, וזה לפי לוחות הזמניים של כולם.

דיאא אסד: זה אל אנחנו מנהלים את זה ומנחיתים את זה, זה לוחות הזמנים של כולם.

דיאא אסד: מחר אנחנו יושבים עם העיתונאים מהבוקר עד סוף היום.

חיים כץ: מה זה סוף היום?

דיאא אסד: נקווה שעד שיצא עשן.

דיאא אסד: שלא נצטרך עוד ישיבות.

דיאא אסד: ביום שני גם היתה ישיבה עם טכנאי הטלוויזיה.

דיאא אסד: שני-שלישי בשבוע הבא, כי זה מה שהתאים לכולם – אנחנו עוד פעם יושבים עם כל נציגי ההסתדרות, כל ועדי ההסתדרות – טלוויזיה, רדיו, המשולב – המח"ר.

קריאות: - -

חיים כץ: אתה אומר שזה מתואם עם כל הצדדים – ואם הם לא יודעים על זה, הם כנראה לא מהצדדים ולכן לא זימנו אותם.

דיאא אסד: בוא נגיד ככה:

דיאא אסד: אם ההסתדרות הם צד והם גם צד, אז כנראה שאני לא יכול לסמוך את ידי על דברים כאלה.

דיאא אסד: אם אני מתאם ישיבה עם ההסתדרות והם לא יודעים, אז זה סיפור אחר, מבחינתי.

דיאא אסד: אני קובע ישיבה עם הנציגות שאמורה לייצג אותם, מבחינתי סגרתי את ה - -

חיים כץ: אנחנו בשבוע הבא מקיימים ישיבת מעקב.

חיים כץ: אתם תעדכנו אותנו לאן הגעתם, עם איזה ועדים סיכמתם, איפה אתם עומדים בצעדים עם ועדים אחרים?

דיאא אסד: אין שום בעיה.

דיאא אסד: ניתן לכם עדכון לישיבות.

דיאא אסד: אבל חשוב לי להבהיר גם כן - - ההסתדרות מייצגת אותם או לא.

דיאא אסד: אם אני מתאם ישיבות עם ההסתדרות - -

חיים כץ: ההסתדרות מייצגת אותם.

דיאא אסד: אני אומר שתיאומי ישיבות עם ההסתדרות.

חיים כץ: זאת אומרת, אתה אומר – מיום שני אתם נכנסים לדיונים - -

דיאא אסד: יש דיונים בשני, שלישי – יש ישיבות שכבר תואמו.

דיאא אסד: המחלוקות כבר מוגדרות, צריך לקבל החלטות, ברורות.

דיאא אסד: או שהולכים לכיוון הזה, או שלא הולכים.

יעקב לוי: אני יו"ר ועד הטכנאים בטלוויזיה.

יעקב לוי: אנחנו הסכמנו, ההסתדרות הסכימה –ש -42% מהעובדים הולכים הביתה, הסכמנו להורדת שכר, מה שאין לו אח ורע במדינה, כי ברפורמה בדרך כלל יש תוספות שכר.

יעקב לוי: אנחנו הסכמנו על הורדת שכר.

חיים כץ: שמת לב למה שאמרתי קודם?

חיים כץ: תבנה את השכר כשכר תיאורטי שממנו יהיו הפרשות ושכר בפועל שממנו יורידו, שלא תצא ניזוק בדברים שלא חלמת עליהם.

יעקב לוי: בהורדת שכר שיש – חלק מהורדת השכר היא לא הורדת שכר ממשית, אלא היא הולכת להפרשים, לקופות גמל שישמרו לנו על השכר הפנסיוני.

יעקב לוי: הגענו למצב שיש גם הסכמה להכניס שעון.

יעקב לוי: עד תחילת השבוע היתה לנו עוד בעיה אחת של גמישות ניהולית.

יעקב לוי: היא מורכבת, בעצם, מכמה נושאים: רשימת תפקידים, ציוות, מבנה, ניוד – כל המכלול הכולל - -

חיים כץ: כשסגרת 42% פיטורין – סגרת מניעה של פיטורין של השאר לתקופה מוגדרת?

יעקב לוי: כן.

חיים כץ: והגיל הממוצע שלכם – מה הוא?

יעקב לוי: בסביבות 45.

חיים כץ: וסגרת תנאי פרישה מעל 10 שנים?

יעקב לוי: סגרנו אפילו ל – 10 שנים אי פיטורין.

חיים כץ: זאת אומרת, אתם עכשיו בשלב של ניסוחים.

יעקב לוי: יש את העניין של הגמישות הניהולית.

יעקב לוי: למה כל כך נזעקנו?

יעקב לוי: הם בהתחלה ביקשו למחוק לנו כל זהות מקצועית.

יעקב לוי: הם סימנו אותנו – טכנאים, יש בעיה אתם, הם טראבל מייקרים.

יעקב לוי: הרדיו לא תרם בנושא.

יעקב לוי: הם סימנו אותנו, לפרק אותנו לחתיכות.

יעקב לוי: ממש ככה.

יעקב לוי: לפזר אותנו במחלקות שונות.

יעקב לוי: הם קצת נסוגו מזה, בגלל זה היתה התקדמות ביום שני.

חיים כץ: כמה אתם תישארו, בכלל?

יעקב לוי: מתוך 167 –נישאר 103.

יעקב לוי: זה לא הרבה לשתי רשתות, למלא אולפנים, ל =-40 צוותים, לניידות.

יעקב לוי: זה כלום.

יעקב לוי: הם הולכים להביא הרבה עובדים מבחוץ.

יעקב לוי: אי אפשר לנהל טלוויזיה בצורה כזו.

חיים אורון: אבל אם הם יביאו מבחוץ זה לא ייגמר ב – 700 מיליון - -

יעקב לוי: אי אפשר אחרת.

חיים אורון: אבל הם יצטרכו להביא כסף.

נחמן שי: הם יצטרכו לעשות outsourcing

חיים כץ: תן לו רגע להגיד לנו.

חיים כץ: אנחנו קבענו בשבוע הבא דיון המשך, וגם הם יעדכנו אותנו, והאוצר אמר שמיום שני הם נכנסים לישיבות מסודרות וכנראה שאת הניסוחים, את ההסכמות שצריך להפוך להסכמים – שם כל התורה ואני מקווה שלא יהיו להם שם מחלוקות ופיצוצים.

חיים כץ: בוא נראה.

יעקב לוי: אז בקטע הזה, בגמישות הניהולית, נשאר לדבר על המבנה, ואיך בעצם מחברים את זה יחד.

יעקב לוי: עכשיו אני רוצה להגיע לקטע של העיצומים.

יעקב לוי: ההנהלה, – בעצם האוצר החליט וכפה על ההנהלה, להתחיל בעיצומים.

יעקב לוי: כי רק כך אפשר להגיע ללחץ על העובדים.

יעקב לוי: במפורש – זה הסיפור.

אופיר אקוניס: כלומר, סיבת העיצומים זה רק האוצר.

אופיר אקוניס: שנבין.

יעקב לוי: רק זה.

יעקב לוי: גם כל הצמצומים – זה לא רציני - -

אופיר אקוניס: זה מהלך מתואם בין האוצר לבין ההנהלה?

יעקב לוי: זה מהלך מתואם בין האוצר לבין ההנהלה.

אופיר אקוניס: זו פגיעה חמורה באינטרס הציבורי.

יעקב לוי: חד וחלק.

אופיר אקוניס: מה שאומר כאן יעקב לוי זה דבר חמור ביותר - - אתם מנהלים עם הנהלת רשות השידור עיצומים, ופוגעים בשידור הציבורי, וזה דבר בלתי מתקבל על הדעת.

רן אפרתי: כבר שבע שנים יש 100 מיליון שקל גירעון ברשות.

רן אפרתי: דווקא עכשיו היתה בעיה.

חיים כץ: עכשיו אתה בשלב של הפיכת הסכמות להסכם.

חיים כץ: למה אתה לא יכול להגיד שאתה לארג' ומפסיק את העיצומים למען טובת הצופים?

קריאה: תפסיקו את הקיצוצים.

קריאות: - - -

קריאה: אתה מוכן לבוא לכנסת בחינם?

אופיר אקוניס: אבל הם הודיעו חד צדדית על קיצוץ בשכר.

חיים כץ: בטלוויזיה - הגעת להסכם?

חיים כץ: צריך לכתוב אותו?

חיים כץ: הם יתנהגו לפי ההסכם אז תפסיקו את העיצומים עד הכתיבה.

חיים כץ: ההנהלה מוכנה לפעול לפי ההסכמות שרק צריך לכתוב אותן, שהסכמתם?

ערן הורן: אני אנסה להסביר את מה שניסיתי להגיד בתחילת הישיבה ולא ניתן לי.

ערן הורן: הקיצוצים בתקציב הם תוצאה של גירעון שקיים בתקציב הרשות.

ערן הורן: רשות השידור בשנת 2007 קיבלה ממשרד האוצר הלוואה שאיזנה לה את התקציב על מנת לאפשר לסיים את המשא ומתן על הרפורמה.

ערן הורן: ההלוואה הזו ניתנה בנובמבר 2007 והוקצבו לוחות זמנים.

ערן הורן: לצערנו, התהליך התמשך הרבה מעבר לזה.

ערן הורן: ולכן, בשנים 2008 ו – 2009 הרשות גוררת גירעון תזרימי שממומן על ידי הספקים.

חיים כץ: אני לא מבין.

חיים כץ: אני רוצה להבין - -

חיים אורון: אני אסביר לך, ותבין מהר: הם קיבלו מימון ביניים מהאוצר, והאוצר הסכים לתת אותו פעם אחת, להאריך אותו פעם שניה ופעם שלישית.

חיים אורון: עכשיו האוצר אמר, בשביל שהם יבינו שנגמר הסיפור – אין יותר הארכות.

חיים אורון: הוא בגירעון של 100 מיליון ואומר: אני לא מסוגל לסגור את העניין.

חיים אורון: - - ישב פה ואמר לך את זה.

חיים אורון: אני עכשיו מוריד בהוצאות כל חודש.

חיים אורון: איך מורידים בהוצאות?

חיים אורון: –אחת, שתיים, שלוש.

חיים אורון: אם הם יאריכו את מימון הביניים המשבר הזה כרגע יידחה, ויגיעו לאותו closing לא שכל אחד דופק את השני - -

אופיר אקוניס: אבל הוא מוריד בהוצאות ולוקח את העובדים כבני ערובה.

אופיר אקוניס: זה לא מתקבל על הדעת.

אופיר אקוניס: שיורידו בהוצאות אחרות.

קריאה: אין שום קיצוץ אחר חוץ מהשכר של העובדים.

אופיר אקוניס: זה מה שקורה כאן.

קריאות: - - -

חיים כץ: שמעתי, ואני לא מבין.

חיים כץ: תן לי להבין בדרכי שלי.

חיים כץ: בא האוצר ואומר: אני רוצה רפורמה ואני מקצה כסף, ואתם, אם אתם מגיעים להסכמה – זה בטוח באישור האוצר.

חיים כץ: והגעתם להסכמה עם הטכנאים, לצורך העניין.

חיים כץ: ומחר ייחתם ההסכם עם הטכנאים בטלוויזיה, הלא הם יפסיקו את העיצומים.

חיים כץ: אם מחר ייחתם – הם יפסיקו את העיצומים?

קריאה: לא הם צריכים להפסיק.

קריאה: הוא צריך לתת להם כסף, להחזיר אותם ל - -

חיים כץ: אבל הוא עכשיו הגיע להסכמה.

חיים כץ: למה שהוא לא ייתן לכם כסף, יפסיקו את ה - -

קריאה: - -

חיים כץ: למה אתה לא מממש מיידית את ההסכמה ולא מחכה לחתימה על ההסכם, והולך עם הוועד האחר?

ערן הורן: התשובה היא כי לרשות השידור אין לכך מקורות מימון.

ערן הורן: אני אפרט.

ערן הורן: נכנסנו לשנה הנוכחית עם גירעון שממומן על ידי ספקי הרשות של 50 מיליון שקל.

ערן הורן: הכנו תקציב שהוא תקציב עם פעילות מאד דלה, וקיבלנו גרעון של כ- 100 מיליון שקל , שנובע מכל מיני דברים, כדוגמה: ההוצאה על על DTT – שידורי טלוויזיה דיגיטאלית, שלא היתה בשנים קודמות.

נחמן שי: אתה חוסך משדרים ואתה חוסך אגרת תדרים.

ערן הורן: נכון, אתה צודק לגמרי - -

שלי יחימוביץ': זה עוד 18 חודשים.

נחמן שי: כמה זה?

נחמן שי: אבל אתה חוסך משדרים ואגרת תדרים.

ערן הורן: וה -18 החודשים האלה אתה צודק, חבר הכנסת שי, זה פרויקט כלכלי בצורה בלתי רגילה, אבל יש בו 18 חודשים של חיוב של שידור מקביל.

ערן הורן: וה- 18 חודשים האלה הם בתקופה שברמה הפיננסית אנחנו במצב הגרוע ביותר.

ערן הורן: זו עובדה, אי אפשר להתווכח אתה.

ערן הורן: הגיע אותו תקציב גירעוני ועל פי חוק הוועד המנהל צריך לקבל תקציב מאוזן.

ערן הורן: בהיעדר תקציב מאוזן, גם אנשי האוצר וגם הוועדה המנהל אמרו לנו – בואו תעזבו את התקציב.

ערן הורן: הדרך היחידה שקיימת היום בתקציב הרשות, לאזן אותו, היא על ידי הפחתת הפעילויות.

ערן הורן: אם וכאשר יהיו לנו מקורות מימון אז אנחנו נשמח, הרשות – המוצר שלה, התפקיד שלה, הוא שידור.

ערן הורן: היא לא נועדה לשום דבר אחר.

ערן הורן: נשמח להרחיב את שעות השידור - -

קריאה: אפשר לקצץ ביועצים, משרדי עורכי דין.

קריאות: - - -

קריאה: הדמגוגיה - -פשוט דמגוגיה.

קריאה: 20 משרדי עורכי דין, חמישה משרדי רואי חשבון.

חיים כץ: יש לך סמכות לשבת למשא ומתן הזה?

חיים כץ: יש לך גיבוי כלכלי לשבת מולם?

חיים כץ: כשאתה מסכם אתה יודע לשלם?

קריאות: לא, לא.

יעקב לוי: לא רק זה – אנחנו סיכמנו דברים עם ההנהלה, ודברים שקשורים בהסדרי עבודה, והאוצר בא ואמר: לא, זה לא.

יעקב לוי: מי שקובע ומי שמחליט זה רק האוצר.

חיים כץ: אוקיי, אנחנו שומעים עכשיו רק את האוצר.

חיים כץ: יש להם גיבוי כלכלי?

חיים כץ: הם יכולים לשבת?

אורן משה: התשובה היא שבמסגרת הדיונים על הרפורמה – הנהלת הרשות, העובדים ומשרד האוצר יושבים ומנסים למצוא את הפתרונות ואת ההסדרים העתידיים שבמתכונת הזו תעבוד הרשות בעתיד, והאוצר בפירוש יהיה מוכן להזרים את הכסף לצורך מימון הרפורמה.

חיים כץ: והם סיכמו עכשיו עם טכנאי הטלוויזיה.

חיים כץ: אתם מזרימים את הכסף שיתחילו לעבוד?

אורן משה: התשובה היא יותר מורכבת כי אנחנו לא עובדים במתכונת של מימוני ביניים.

אורן משה: עשינו את זה בעבר וזה לא הוכיח את עצמו.

חיים כץ: זאת אומרת – עד שהרדיו לא יגמור, כל ההסכם של הטלוויזיה לא תופס.

אורן משה: מה שאני אומר הוא שאין כאן הפרד ומשול בין ועדים.

אורן משה: בעבר, כשהזרמנו 40 מיליוני שקלים על מנת שיהיה שקט תעשייתי וניתן יהיה להשלים את הדיונים על הרפורמה, לא הגענו לדבר הזה.

אורן משה: שנתיים וחצי אחרי אנחנו עכשיו כאן באותו במצב, עם גירעון גבוה יותר.

חיים כץ: מה שאתה אומר לוועד של הטלוויזיה –לא לחתום.

חיים כץ: אל תחתמו, תחכו עד שאחרים יחתמו.

רן אפרתי: יש הצעה להפריד את הרדיו מהטלוויזיה.

אורן משה: יש ברשות מעל 10 קבוצות מאוגדות שונות.

אורן משה: אין שום יכולת, ואתה יודע את זה בוודאי טוב ממני, לסכם עם כל אחד בנפרד, ולהתקדם הלאה.

אורן משה: להפך.

אורן משה: כל פעם שאתה מסכם עם אחד, אם היית מסכם עם האחר הוא היה רוצה לפתוח ולתאם את ההסדרים שהגענו אתו אל האחר.

אורן משה: לכן, אין לנו ברירה אלא לסכם על רפורמה.

אורן משה: אני אגיד עוד דבר – בלי רפורמה, הרשות תישאר גרעונית.

אורן משה: גם אם עכשיו נזרים – לא מימון ביניים אלא מענק על 100 מיליון שקלים, בשנה הבאה הרשות תסיים בגירעון של כמה עשרות מיליוני שקלים, זה – בוודאות.

קריאות: - -

אורן משה: הוא לא יכול להגיש תקציב לא מאוזן.

אורן משה: החוק מחייב אותו להגיש תקציב מאוזן.

אורן משה: הוא לא יכול, כשהוא עושה היום הכנסות פחות הוצאות וסוחב את גירעון העבר, הוא בגירעון של 100 מיליוני שקלים, ועל כן, החוק מחייב אותו להיות מאוזן.

אורן משה: אז ההנהלה עושה את מה שהיא יכולה לעשות.

אורן משה: לקצץ את ההוצאה על משדרי "בזק" היא לא יכולה, כי אז לא תהיה טלוויזיה.

אורן משה: אז היא מקצצת איפה שהיא כן יכולה: שעות נוספות, כוננויות, וזה מה שמסביר את ההפחתה בתנאי השכר של העובדים.

אורן משה: עוד מילה אחת לגבי השכר של העובדים, ואחרי זה אני ארצה שדיאא אסד ידבר כי הוא יידע להתייחס לחלק גדול מהדברים שנאמרו פה בצורה שרחוקה מלהיות מדויקת.

אורן משה: ברשות השידור יש בעיה מהותית שהרכיב הפנסיוני בשכר העובדים הוא יחסית נמוך – הוא 405 מהשכר שלהם.

אורן משה: זה מצב מעוות שנובע מהסדרים היסטוריים, חלקם מאושרים וחלקם לא מאושרים, דבר סופר בעייתי.

אורן משה: הדבר הראשון והמהותי ביותר שהרפורמה באה לעשות זה לתקן את זה - -

צבי גרזון: שקר.

צבי גרזון: היא לא תיקנה את זה.

אורן משה: - במסגרת הסכמי השכר, כדי לתקן את העיוותים האלה, וכדי, באמת - -

חיים כץ: הם העלו את הבסיס?

קריאה: לא.

קריאה: נשאר אותו הדבר.

קריאה: אותו בסיס לפנסיה.

דיאא אסד: הבסיס הפנסיוני שלהם נשמר.

דיאא אסד: הבעיה של השכר ברשות שהרכיב הפנסיוני נמוך ביחס לעבודה הנוספת, וסך כל העבודה ברוטו נובע מהסכמי שכר שנחתמו ברשות, לא הובאו לאישור הממונה על השכר ולא קיבלו את אישורו בכלל.

קריאות: קיבלו.

קריאות: אדוני היושב ראש, זה לא מדויק.

חיים כץ: אתה עובד באוצר.

חיים כץ: אתה בטח מבין שהיום אין חיסכון הוני, וגם הרכיבים הלא פנסיונים ב- 5% הם הפכו להיות פנסיונים, מינואר 2008.

חיים כץ: למה אתם לא עושים איחוד שכר ומעלים להם את הפנסיה?

דיאא אסד: אני אתן לך את הסוגיות שקיימות בשכר.

דיאא אסד: יש שכר שמורכב מפנסיוני ועבודה נוספת.

חיים כץ: גם עבודה נוספת – היום פנסיונית.

דיאא אסד: אני אגיד לך –ברשות, עד היום זה לא.

חיים כץ: מה זה לא.

חיים כץ: יש לך 5% בחוק, על רכיבים לא פנסיונים, אבל זה הופך להיות פנסיוני.

דיאא אסד: במדינה יש 12% במקום 5%.

דיאא אסד: להם אין את זה.

דיאא אסד: אנחנו מתקנים את הדבר הזה, במסגרת מודל השכר.

דיאא אסד: זה, מצד אחד.

חיים אורון: במקום לעשות פה עכשיו הסכם לפנסיה, תגיד לאוצר שייתנו מימון ביניים נוסף עד ה – 1 לחודש מאי ויאפשרו ל - - -

חיים כץ: אבל אתה יודע שיושבים פה רפרנטים - -

חיים אורון: זה לא הם.

חיים אורון: צריך להגיד לראש הממשלה להפסיק ללחוץ על הבורג של הכסף, לתת להם לנהל את המשא ומתן בשקט, לקבוע לוח זמנים סופי ולהגיד: אם לא גומרים עד התאריך הזה- נגמר העניין.

אופיר אקוניס: תוסיף לזה – דחיית המשך הקיצוצים.

אופיר אקוניס: אתה לא תקצץ להם בשכר, ברור כשמש.

אופיר אקוניס: אני מחזק את האמירה שלך.

אופיר אקוניס: מחזק.

אופיר אקוניס: אתה מנהל את הדבר הזה?

אופיר אקוניס: אתה קיצצת להם?

אופיר אקוניס: אתה לא תקצץ להם.

אופיר אקוניס: המשכורת אמורה להיכנס בשבוע הבא.

אופיר אקוניס: אני מקווה שלא הכינו אותה מקוצצת.

רן אפרתי: כבר הודיעו לנו שנקבל רק שכר יסוד.

אופיר אקוניס: תכין אותה כרגיל, תודיע את זה פה, ואתה גם צריך להודיע להם שאתה נותן להם מימון ביניים והם מפסיקים את העיצומים.

אופיר אקוניס: החל מ- 12 בצהריים.

אופיר אקוניס: החל מיומן הצהריים ואילך, ו "מדד יומי" משודרת, ו "מהיום למחר" משודרת.

קריאות: - -

דיאא אסד: אני חייב להסביר - -

חיים אורון: אם לא ישימו פה היום כסף, כסף ואדם ותאריך – אדם שהוא ממונה על העניין, להגיד לכולם, לכל הוועדים דרך עופר עיני וכולם שיש עוד פעם מימון ביניים של 30 מיליון שקל בשביל לגמור עד ה- 1 במאי את הכל.

חיים אורון: אם זה יהיה אז כולם יפסיקו את העיצומים ויתחילו לעבוד ברצינות.

חיים אורון: אם לא- כל אחד מושך - -

נחמן שי: אבל אם לא יהיה תאריך נגיע בדיוק למקום שהיינו בו.

דיאא אסד: אני חייב להתייחס לעניין של הקיצוצים.

דיאא אסד: העניין הוא שהרשות החליטה לצמצם פעילויות בגלל הגירעון שיש לה בתקציב.

דיאא אסד: הקיצוץ, או הירידה בשכר העובדים, זה בגלל עבודה נוספת שהם לא מבצעים.

דיאא אסד: הם לא נדרשים לבצע עבודה נוספת.

צבי גרזון: סליחה, אדוני היושב ראש – מה זה הדבר הזה?

צבי גרזון: עבודה נוספת זה חלק מהשכר שלנו.

צבי גרזון: לאורך השנים.

צבי גרזון: אתה לא יכול לקצץ לי, זה חלק מהשכר שלי.

דיאא אסד: כשאתה עובד.

צבי גרזון: 40 שנה עבדתי בשעות נוספות, אתה לא יכול לקצץ לי.

צבי גרזון: זה חלק מהשכר שלי.

חיים כץ: תם ולא נשלם.

חיים כץ: אנחנו נמשיך – אני לא יודע אם בשבוע הבא או בשבוע שלאחר מכן, לעשות דיונים.

חיים כץ: יחד עם זה, הוועדה המשותפת של ועדת העבודה וועדת הכלכלה קוראת לראש הממשלה ולשר האוצר – אתם, הרפרנטים, תקשיבו, אתם צריכים ללכת לדווח לו – להקצות לאלתר תקציב להמשיך להפעיל את רשות השידור במתכונת מלאה, לרבות תשלום שכר העובדים ללא קיצוץ, לאפשר סיום המשא ומתן עם העובדים לקידום הרפורמה.

חיים כץ: באווירה אופטימית זו אנחנו מסיימים את הישיבה.

חיים אורון: בתוך חודש.

חיים כץ: אני מקבל את מה שאמר חבר הכנסת אורון- בתוך חודש.

חיים כץ: תודה רבה.

צבי גרזון: הערה לסיום- אני רק רוצה להודיע לאסיפה כאן שהודיעו לנו שמדיניות של נקמנות כלפי הטכנאים ברדיו הם החליטו לשלם לנו רק שכר יסוד בחודש הזה.

חיים כץ: זה איומים של משא ומתן.

חיים כץ: אני מקווה שאני לא טועה.

צבי גרזון: זו מדיניות של איומים שקיימת כל הזמן כלפי העובדים.

חיים כץ: תודה לכם, הישיבה נעולה.